Rayton en Cullinan se water is drinkbaar
Wednesday, 23 April 2014 00:09
Rayton en Cullinan se drinkwater voldoen aan nasionale standaarde.
Verlede maand het ons berig dat AfriForum se Rayton/Cullinan-tak op 26 Februarie monsters van drink- en rioolwater geneem het. Rayton-rioolaanleg se uitloop is gebruik vir die groendruppel (behandelde rioolwater) toetsing en die Laerskool Rayton en Cullinan-polisiestasie vir die bloudruppel (drinkwater) toetsing.
Karen Yssel en AO Masondo by Laerskool Rayton met die watertoetsing
Die watermonsters is deur onafhanklike SANAS-geakkrediteerde laboratoriums getoets. Die volledige uitslae oor die watertoetsing is op 17 Maart bekend gemaak. Rayton-rioolaanleg se water en Rayton en Cullinan se drinkwater was op standaard.
Die bloudruppel-uitslae het 11 munisipaliteite uitgewys waar drinkwater nie aan nasionale standaarde voldoen nie. Die groendruppel-uitslae het gewys dat 33 watersuiweringsaanlegte nie aan die minimum standaarde vir rioolwater voldoen nie. Suid-Afrika se nasionale standaarde vir watergehalte maak voorsiening vir 1 000 eenhede van E. coli per 100 ml water in behandelde riool.